section_heading: Samostalna BiH
paragraph_text: U razdoblju rata u BiH, zatvorska zgrada je sve do 1995. bila na prvoj crti bojišnice. Pretrpila je brojna oštećenja, zbog čega je morala biti obnovljena. Godine 1995. ponovo je stavljena u uporabu. Danas je kazneno-popravni zavod poluotvorenog tipa. Zgrada je poboljšavana od 2001. godine do danas. Obnovljena su vodena čvorišta, spavaonica, dnevni boravci za osuđenike, adaptirana i nadograđena upravna zgrada, prošireni smještajni kapaciteti za osuđenike te tehnička poboljšanja poput videonadzora. Adaptirane su prostorije za šport i rekreaciju, vjerske obrede (katoličke, pravoslavne, islamske), zdravstvenu zaštitu osuđenika, kino-dvorane. Unutar zgrade je gospodarska jedinica "Radobolja". U gospodarskoj jedinici osuđenici se bave povrtlarstvom, svinjogojstvom, peradarstvom. Za potrebe gospodarske jedinice sagrađeni su novi objekti kao plastenici, prostorije za svinje i kokoši nesilice.